Eve en nié Winnie op voorblad van PlayboyEve, van die bekende strokiesreeks Madam & Eve, sal op die voorblad van die Oktober-uitgawe van Playboy SA pryk. Die tydskrif sê in ŉ mediaverklaring dat Eve as “Playmaid of the year” gekies is. Madam, oftewel Gwen Anderson, en dié se ma Moeder Anderson sal saam met Eve op die voorblad pryk. Playboy SA het sowat ŉ week gelede aangekondig dat drie Suid-Afrikaanse vroue karakters op sy Oktober uitgawe sal verskyn. Daar is onder meer bespiegel dat Helen Zille, Patricia de Lille of self Winnie Mandela op die voorblad gaan pryk. Op ŉ vraag aan die redakteur van Playboy, Charl du Plessis, oor hoekom juis Eve op die voorblad gaan verskyn het hy grappenderwys geantwoord dat dit alles deel is van ŉ geheime regeringsprogram om die publiek se aandag weg te neem van die staatsrede en ons slaggate. Du Plessis sê egter Playboy kan niks meer daaroor sê nie aangesien die omstrede Wet op die Beskerming van Inligting dit te gevaarlik maak.